**Правилник**

за вредновање публикованих научних резултата рада на Департману за географију, туризам и хотелијерство (ДГТХ), Нови Сад. Kомисијa: проф. др Слободан Б. Марковић, редовни професор - *председник*, проф. др Лазар Лазић, редовни професор - *члан*, проф. др Анђелија Ивков-Џигурски, ванредни професор - *члан*.

1. **УВОД**

Задатак Комисије је да састави правилник по коме ће се вредновати публиковани резултати истраживача са ДГТХ у оквиру софтверског система CRIS UNS. Вредновање је базирано на следећим документима:

ПРАВИЛНИК о поступку и начину вредновања, и квантитативном исказивању научно- истраживачких резултата истраживача (Национални савет за научни и технолошки развој), доступно на сајту:

<http://www.zbus.rs/cir/pdf/pravilnik_o_zvanjima.pdf>

1. Вредновање часописа по научним областима на KoBSON-у доступно на сајту:

<http://kobson.nb.rs/servisi/pretrazivanje_casopisa.84.html>

1. Посебним одлукама надлежних Матичних научних одбора (МНО) о вредновању научних часописа, доступно на сајту:

<http://www.kobson.nb.rs/nauka_u_srbiji/kategorizacija_casopisa_.33.html>

Поред наведених докумената Комисија је узимала у обзир искуство и препоруке МНО за Геонауку и астрономију и МНО за друштвене науке. Истраживачи са ДГТХ објављују научне радове који су у областима за које су надлежни поменути МНО, па је зато овде дато вредновање публикованих резултата истраживача за наведене области.

1. **ВРЕДНОВАЊЕ ПУБЛИКОВАНИХ НАУЧНИХ РЕЗУЛАТА У ЧАСОПИСИМА**

Вредновање радова у часописима састоји се од две фазе. Прва фаза је вредновање часописа а друга вредновање радова у тим часописима.

**2.1 Вредновање часописа**

На сајту KoBSON-а постоји листа часописа, и за сваки часопис доступни су следећи подаци:

* Јединствен импакт фактор часописа по годинама и
* Категорије часописа, такође по годинама, који се додељује на основу рејтинга за једну или више научних дисциплина.

Матични одбор за геонауку и астрономију нема усвојене дисциплине које припадају овој научној области. Поред тога, истраживачи са ДГТХ имају публиковане радове и из области друштвених и економских наука. Зато је усвојено да се за вредновање прихватају све научне дисциплине.

**2.1.1. Одређивање категорије часописа на основу категорија по дисциплинама**

Посматрани часопис може да има категорију за више дисциплина. За одређивање категорије часописа у овом случају користи се следеће правило:

**Правило 1.** Ако часопис за одређену годину **има** категорију у више дисциплина тада се за категорију тог часописа усваја највећа категорија од категорија тих дисциплина.

**2.1.2. Одређивање категорије часописа за године у којима нема података о импакт фактору (ИФ)**

Анализом јавно доступних података о импакт факторима за часописе утврђено је следеће:

* Година 1981. је најранија година у којој се појављују ИФ.
* Постоје часописи којима недостају ИФ за поједина годишта.
* Подаци о ИФ не постоје ни за један часопис у следећим годинама: 1989-1991, 1993-1997. Подаци о ИФ за неке часописе не постоје ни за 1992. годину.

Одређивање категорије часописа за године у којима **нема** података о ИФ може се уредити следећим правилима.

**Правило 2**. Ако часопис има ИФ за 1981. годину тада се свим годиштима пре 1981. године додељује најповољнија категорија тог часописа из периода 1981-1985.

**Правило 3.** Ако часопис за неку годину нема података за класификацију, па према томе ни за ИФ онда му се додељује најповољнија класификација из периода од четири године пре и две године после публиковања.

**Правило 4.** Ако после примене Правила 3 у периоду 1989-1997. постоје годишта часописа који немају категорије тада се свим тим годиштима додељује најповољнија категорија тог часописа из периода 1989-1997.

**Правило 5**. Ако после примене Правила 2, 3 и 4 за посматрани часопис остану још године за које нема података за класификацију онда се тим годинама додељује класификација М52.

Резултат Правила 5 је да годишта часописа „губе“ класификацију М20 ако за шест или више узастопних годишта часописа не постоје податци о ИФ.

**2.1.3. Одређивање категорије часописа који нису на SCI листи**

Претходна правила покривају све часописе који су бар у неком периоду свог излажења имали ИФ. За остале часописе додељивање категорија врши се на основу листа Министарства просвете и науке које су усвојили надлежни МНО (за геонауку и астрономију и за друштвене мауке). Часописима са листе ће се у годинама за које за њих постоје подаци у листама доделити категорије наведене у листи. Ове листе почеле су се водити од 2009. године за Геонауку и астрономију. За Друштвене науке постоји листе за 2006. године по старом Правилнику Министарства за науку. Листа не постоји за 2007. годину. Даље, постоје листе од 2008. године по сада важећем Правилнику Министарства. Упоређујући листе за Друштвене науке види се да листа из 2008. године садржи већину часописе из 2006. године сем следећих часописа:

* Архив за правне и друштвене науке
* Богословље
* Привредна изградња
* The teaching of mathematics
* Yugoslav Law

Дакле, прва година у којој су категорије одређене по сада постојећем Правилнику Министарства су 2008. година за Друштвене науке и 2009. година за Геонауку и астрономију. Категорије ових часописа за године пре 2008. и 2009. године одређују се применом следећег правила:

**Правило 6.** Сви часописи који се налазе на листи МНО за геонауку и астрономију у 2009. године и МНО за друштвене науке у 2008. године, и у тој години имају категорију из групе М50, исту ту категорију добијају за све претходне године а часописи који у тој години имају категорију М24 у свим претходним годинама добијају категорију М51.

За часописе који нису на листи релевантних МНО Министарства просвете и науке важи следеће правило:

**Правило 7.** У категорију М53 могу се сврстати они часописи који осим општих предуслова да се сматрају научним задовољавају библиометријске захтеве за индексирање у националном цитатном индексу, а по утицајности у својој дисциплини не спадају у међународне, нити у првих 50% домаћих часописа. У ову категорију може се уврстити и часопис иностраног издавача индексиран у некој међународној библиографској бази, директоријуму или каталогу. Минимални услов је редовност излажења. У категорију М51 могу се сврстати и часописи из других земаља, уколико постоји доказ да је то водећи национални часопис у тој земљи.

Уколико неки часопис добије ИФ (и доспе на SCI листу), врши се рекатегоризација свих година у којима је имао објављене радове на основу Правила 1 до 7. Уколико за неке године на основу различитих правила часопис добије различите категорије усвојиће се повољнија категорија.

Новопокренути часописи реномираних издавача (до пет година излажења), за које надлежни МНО процени да су међународне вредности и од посебног значаја за развој домаће науке у одређеној области вреднују се као М24.

**2.2 Вредновање научних резултата објављеним у часописима**

Категорија рада објављеног у научном часопису добија се на основу следећег правила:

**Правило 8.** Рад ће добити максималну категорију часописа у којем је објављен из периода од две године пре објављивања до једне године после објављивања рада.

1. **ВРЕДНОВАЊЕ РЕЗУЛТАТА У ЗБОРНИЦИМА СА НАУЧНИХ СКУПОВА**

Зборници научних скупова вреднују се на међународне и националне. Ово вредновање је дато у Правилнику о поступку и начину вредновања, и квантитативном исказивању научноистраживачких резултата истраживача („Службени гласник РС”, бр. 110/05 и 50/06-исправка). По овом Правилнику услов да скуп добије статус међународног научног скупа јесте да у научном одбору има чланове из најмање пет земаља и најмање десет учесника из иностранства са радовима. Услов да скуп добије статус националног научног скупа је да број учесника не може бити мањи од десет.

1. **ВРЕДНОВАЊЕ МОНОГРАФИЈА И ПОГЛАВЉА У МОНОГРАФИЈАМА И ТЕМАТСКИМ ЗБОРНИЦИМА**

**4.1 Вредновање монографија**

По Правилнику министарства Републике Србије основни подаци за вредновање монографија су следећи: рецензентска комисија коју формира домаћа установа треба да се састоји од најмање **три**  угледна научника из тематске области монографије, од којих **двоје** морају бити изван те установе, рукопис мора имати најмање 50 страница по аутору, и број аутоцитата по аутору треба да буде:

* за категорију М11 најмање 10 из групе М20,
* за категорију М12 најмање 7 из групе М20,
* за категорију М41 најмање 7 из групе М20 и М50 и
* за категорију М42 најмање 5 из групе М20 и М50.

Ако монографија задовољава наведене услове онда се вреднује по Правилнику. Међутим, ако монографија не задовољава неки од наведених услова Комисија ће разматрати вредновање монографије и под следећим условима:

* да има најмање два рецензента и
* да се наведени број аутоцитата односи на све ауторе монографије.

Уколико рукопис не испуњава ни ове услове тада се монографија може вредновати као **Монографска студија** уколико испуњава критеријуме за вредновање поглавља у монографијама и тематским зборницима који су наведени у наставку. За сваку од монографских категорија (М11, М12, М41, М42) уводи се одговарајућа категорија монографске студије која се означава и вреди исти број поена као и одговарајућа категорија поглавља у монографијама и тематским зборницима (М13, М14, М44, М45).

**4.2 Вредновање поглавља у монографијама и тематским зборницима**

По Правилнику министарства Републике Србије поглавља у монографијама и тематским зборницима вреднују се у складу са вредновањем саме публикације:

- Поглавље у публикацији М11 = М13;

- Поглавље у публикацији М12 = М14;

- Поглавље у публикацији М41 = М44;

- Поглавље у публикацији М42 = М45.

Да би био вреднован у овој категорији, ауторски допринос монографији или тематском зборнику не сме бити мањи од једног табака текста (16 страна по аутору).

Ако поглавље у монографији и тематском зборнику задовољава наведене услове онда се вреднује по Правилнику. Међутим, ако поглавље не задовољава неки од наведених услова Комисија ће разматрати вредновање поглавља и под следећим условима:

* да монографија или тематски зборник има најмање два рецензента,
* да се наведени број аутоцита односи на све ауторе поглавља монографије и
* ако аутори немају довољан број аутоцита тада комисија може узети у обзир и остале научне референце које су из одговарајућих категорија објавили сви аутори заједно до момента објављивања поглавља у публикацији.

Уколико рукопис не испуњава наведене минималне критеријуме не може се вредновати као монографска публикација