Dana:16.08.2016.

**Pravilnik za vrednovanje publikovanih naučnih rezultata u časopisima sa SCI liste na Prirodno-matematičkom fakultetu u Novom Sadu**

**1. Uvod**

Vrednovanja je bazirano na novom PRAVILNIKU O POSTUPKU, NAČINU VREDNOVANJA I KVANTITATIVNOM ISKAZIVANJU NAUČNOISTRAŽIVAČKIH REZULTATA ISTRAŽIVAČA (Broj: 110-00-29/2016-04 u Beogradu, 01.marta 2016. godine), dostupno na sajtu: <http://www.mpn.gov.rs/wp-content/uploads/2016/03/PRAVILNIK-1.pdf>

**2. Kategorizacija časopisa koji imaju Impakt Faktor**

Kategorizacija i rangiranje naučnih časopisa dato je u Prilogu 2 Novog Pravilnika: **За одређивање коефицијента М и импакт фактора међународних часописа користи се, по правилу, JCR Science Edition, JCR Social Science Edition и JCR Arts and Humanities, за период од две године пре публиковања и година публиковања, и то за ону годину у којој је часопис најбоље рангиран, односно ону у којој је имао највећи импакт фактор.** Na osnovu ovog pravila rad publikovan u časopisu dobija najpovoljniju kategorija iz perioda od tri godine (dve godine pre publikovanja i godine publikovanja).

Međutim, postoje slučajevi kada za neka godišta časopisa ne postoje podaci o Impakt Faktoru (IF). Dakle, određivanje kategorije časopisa na osnovi IF za godine u kojima nema podataka o IF potrebno je dodatno definisati. Postoji više razloga za nedostajanje IF za pojedina godišta. Na primer, jedan od razloga može biti da uredništvo časopisa nije dostavilo, ili je kasno dostavilo potrebnu dokumentaciju Tomson Rojtersu. Drugi razlog može biti da časopis ne ispunjava sve uslove za dodelu IF. Pored toga, postoje periodi godišta u kojima nijedan časopis nema informaciju o IF.

Analizom javno dostupnih podataka o IF za časopise utvrđeno je sledeće:

* Godina 1981. je najranija godina u kojoj se pojavljuju IF.
* Postoje časopisi kojima nedostaju IF za pojedina godišta.
* Podaci o IF ne postoje ni za jedan časopis u sledećim godinama: 1989-1991, 1993-1997. Podaci o IF za časopise koji pripadaju društvenim naukama ne postoje ni za 1992. godinu.

Na osnovu navedenih podataka posebno treba razmatrati određivanje kategorija časopisa za godišta u kojima nedostaju IF. To su godišta pre 1981. godine, a zatim i periodi od 1989 do 1997 godine. To znači da je potrebno definisati pravila za određivanje kategorije časopisa za sledeće slučajeve:

1. Određivanje kategorija časopisa za godišta pre 1981. godine.
2. Određivanje kategorije časopisa za godine u kojima ne postoje podaci o IF časopisa, ali koje su u neposrednoj blizini godina u kojima časopis ima IF, odnosno pripada nekoj od kategorija po Pravilniku Ministarstva (M21a, M21, M22, M23).
3. Određivanje kategorije časopisa za godišta od 1989 do 1997 godine.
4. Određivanje kategorije časopisa za sva godišta koja nisu obuhvaćena prethodnim stavkama.

Časopis može da bude rangiran u više naučnih disciplina u listama koje objavljuje Tomson Rojters. Dakle, iako ima jedan IF za određenu godinu, časopis može da u jednoj naučnoj disciplini bude bolje rangiran nego u drugoj zavisno od ostalih časopisa koji pripadaju tim disciplinama. To znači da časopis za istu godinu može da ima različite kategorije u različitim disciplinama.

**Pravila za vrednovanje**

**Pravilo 1.** Rad publikovan u časopisu dobija najpovoljniju kategorija za godinu publikovanja iz perioda od tri godine (dve godine pre publikovanja i godine publikovanja) ako u tom periodu ima bar u jednoj godini Impakt Faktor.

**Pravilo 2.** Ako posle primene Pravila 1 postoje godišta časopisa iz intervala od 1989. do 1997. koja nemaju kategorije tada se tim godištima dodeljuje najnepovoljnija kategorija dve godine pre i dve godine posle tog intervala.

**Pravilo 3**. Svim godištima pre 1981. godine dodeljuje se najpovoljnija kategorija koju je taj časopisa ostvario u  periodu 1981-1983.

Na osnovu navedenih pravila sledi da ako u periodu od dve godine pre publikovanja i godine publikovanja časopis nema IF i nije dobio kategoriju na osnovu pravila 1, 2 i 3 onda za tu godinu publikovanja nema kategoriju M20 (Радови објављени у научним часописима међународног значаја; научна критика; уређивање часописа).

**3. Kategorizacija časopisa koji nemaju Impakt Faktor**

Pravila navedena u prethodnom odeljku pokrivaju sve časopise koji su bar u nekom periodu svog izlaženja imali impakt faktor. Ostale kategorije časopisa su:

* Rad u časopisu međunarodnog značaja verifikovanog posebnom odlukom (M24)
* Rad u vodećem časopisu nacionalnog značaja (M51)
* Rad u časopisu nacionalnog značaja (M52)
* Rad u naučnom časopisu (M53)

Matični naučni odbori Ministarstva za svoje naučne oblasti izdaju godišnje listu časopisa po prethodno navedenoj klasifikaciji. Međutim, ove liste počele su da se formiraju od 2006. godine (za društvene nauke) i od 2009. godine (za ostale nauke).Pored toga, za 2007. godinu nisu formirane ove liste. Dakle, za časopise sa lista od 2006. godine potrebno je dodatno odrediti kategorizaciju za 2007. i za godine pre 2006. godine a za časopise sa lista od 2009. godine potrebno je dodatno odrediti kategorizaciju za godine pre 2009. godine. Za ovu kategorizaciju usvojeno je sledeće pravilo:

**Pravila za vrednovanje**

**Pravilo 4.** Radovi u časopisima sa godišnjih lista Matičnih naučnih odbora Ministarstva dobijaju odgovarajuću kategoriju.

**Pravilo 5.** Časopisima koji su na listama od 2006. za 2007. godinu dobijaju najpovoljniju kategoriju iz perioda 2006-2009. godine. Ako časopisi u bar jednoj godini u periodu 2006-2008 imaju kategoriju M24 tada u svim prethodnim godinama dobijaju kategoriju M51, inače dobijaju najpovoljniju kategoriju iz perioda 2006-2008 godine. Ako časopisi u bar jednoj godini u periodu 2009-2011 imaju kategoriju M24 tada u svim prethodnim godinama dobijaju kategoriju M51, inače dobijaju najpovoljniju kategoriju iz perioda 2009-2011 godine. Ostali časopisi u predhodnim periodima dobijaju kategoriju M53.

**4. Implementacija**

Primena navedenih pravila se može automatizovati što je i urađeno u sistemu CRIS UNS. Naravno, nakon primene ovih pravila nadležna komisija na osnovu svog stručnog mišljenja ili na osnovu nekih drugih bibliometrijskih parametara može eksplicitno promeniti kategoriju nekog časopisa za određenu godinu. Za svaku promenu kategorije mora postojati obrazloženje dostupno javnosti.

Ukoliko neki časopis dobije impakt faktor (dospe na SCI listu), vrši se rekategorizacija po odgovarajućim Pravilima. Ukoliko za neke godine na osnovu različitih pravila časopis dobije različite kategorije usvojiće se povoljnija kategorija.